Володимир Микита

**Володи́мир Мики́та** (*1.&nbsp;фебруара 1931 Ракошино, Підкарпатьска Русь&nbsp;– †15.&nbsp;юла 2025, Ужгород) быв народный умелець Україны русиньской народности. Малярь закарпатьской школы жывопису, учів ся у такых знамых умельців як Ерделій, Бокшай, Манайло.

## Жывотопис
Уродив ся Володимир Микита у 1931-ім роцї в селї Ракошино на Підкарпатю, котре втогды належало до складу Чехословакії. Закінчів руську ґімназію у Мукачові і потім штудовав в Ужгородї на умелецькім учілищу під веджінём Йосифа Бокшая і Адалберта Ерделія. Во своїх штудентьскых часох много раз выставлёвав вєдно із своїма учітелями і став ся продовжователём традіцій міджівойновой підкарпатьской малярьской школы. І то нелем техніков малёваня, но і принятём філозофії служіня народу і отчізнї.

## Творба
Микита має успіх як портретіста, автор жанровых сцен, пейзажів, но в ёго творчости суть і філозофічны роздумы о смыслї людьского єствованя. Творчу зрїлость досягнув у 1960-ых роках, коли ся в ёго творчости обявили ся штири головны мотівы: псіхолоґічный портрет, благородна сільска робота, філозофічный пейзаж і еколоґічный протест. Переломом быв образ „Ягнятко“ із 1969, одколи суть на полотнах Микиты міцьны сільскы особы, котры наповнює внутрїшнёв дінаміков творїня. Тыма образами Микита представив в умелецькых кругах совєтьской Україны новый приступ трактованя тем традічного сільского жывота.

Ґалерію портретів у Володимира Микиты одкрывать лірічне полотно „Моя мамка*“* із 1967-го року, по котрім вытворив дакілько портретів сучасників. Портрет під назвов „Малярь Манайло“ здобыв про Микиту перше місце міджі вызначныма майстрами сучасного філозофічного портрету. У Микиты суть унікатны і ёго пейзажы (мальбы країны).

Володимир Микита одограв вызначну роль і в културнім жывотї Підкарпатьской Руси (днесь Закарпатя) в остатнїх роках совєтьского режіму і незалежной Україны. У рокох 1966–1999 быв головов „*Закарпатської обласної організації Спілки художників України*“. За свої умелецькы успіхы быв і дакілько раз оцїненый: членьством у „*Національній спілці художників України*“ од 1962, має тітул „*Заслужений художник України*“ од 1975, од 1991 має тітул „*Народний художник України*“. Од 1997-го року быв членом-корешпондентом в „*Академії мистецтв України*“ і од 2004-го быв рядным членом той академії. Быв лавреатом областной премії Й.&nbsp;Бокшая і А.&nbsp;Ерделія, ай лавреатом премії Т.&nbsp;Шевченка. У 2006-ім роцї му была передана „*Золота медаль Академії мистецтв України*“, в тім самім роцї дістав од презідента Україны „Орден Ярослава Мудрого V.&nbsp;ступня“. Быв честным жытелём міста Ужгород.

У 2004-ім роцї став лавреатом Премії за вызначне дїло про русиньскый народ, передаваной Карпаторусиньскым научным центром у Ню Йорку і фінанцованой русиньскым філантропом із Канады&nbsp;– Штефаном Чепом. Микита має свою важну роль в народнім возроджованю Русинів. Твердо стоїть на позіціях, же Русины суть окремым народом. На Світовім конґресї Русинів у 1999-ім роцї, котрый проходив в Ужгородї, Володимир Микита зорґанізовав ретроспектівну выставку русиньского уменя. Выставкы мав од Франції через Канаду аж по Японію. Русиньскый малярь Володимір Микита 1-го фебруара 2021 дожыв ся красного округлого юбілею&nbsp;– святковав 90 років жывота.

Микита — єден з класиків закарпатьской малярьской школы; глубоко народный малярь, котрый проникливо, зоз сім­патіёв розкрывав патріархалный світ рідного села. Сюжетны тай бытовы композіції, портреты, мертва натура, краины выникають шыротов тематичного діапазону, многогранностёв вниманя околичного світу, выразнов індівідуалностёв малярской манїры. Через філозофске пообщіня і сімволічне указаня реалій каждоденности Микита стремив ку сінтетічности, сповідовав строгу лоґіку міцной композіційной ставбы, котра подтримана своєфайтовым колорістічным ладом і майстерно розробленов рітміков. Дакотры образы хранять ся в музеях Україны, РФ, Литвы, Словакії, Мадярщины, Венесуелы.

## Жерела
* 
* 
* 
* 
* 
* 
* Сайт Володимира Микиты (посмертный)
* Volodymyr Mykyta. Exhibition catalogue. Kyiv, 1979. 
* Легенда сучасності Володимир Микита (video). Русинська Родина (канал UA:Закарпаття). https://www.youtube.com/watch?v=8crmadYpP-Y

## Референції


Катеґорія:Русиньскы малярї